Markmið rannsóknarinnar var að rannsaka lífsstíl níu og fimmtán ára Íslendinga og var rannsóknin framkvæmd skólaárið 2003 - 2004 . Úrtakið var 1323 níu og fimmtán ára börn í 18 grunnskólum á Íslandi . 939 forráðamenn gáfu samþykki fyrir þátttöku barna sinna og var þátttökuhlutfallið því um 71 % . Rannsóknin var framkvæmd á landsvísu og forsendur úrtaks voru að 60% þátttakenda væri af höfuðborgarsvæðinu , 35% úr bæjum út á landi og 5% úr dreifbýli . Fjölmargir lífsstílsþættir voru rannsakaðir , s.s. holdafar , þrek , líkamshreyfing og mataræði , auk þess sem blóðsýni voru tekin og spurningalistar lagðir fyrir þátttakendur . Helstu niðurstöður sýna að um 20% af þeim 9 og 15 ára íslensku börnum sem þátt tóku í rannsókninni eru of feit eða of þung . Of þung börn hafa minna þrek en þau sem eru í kjörþyngd , og því hærra sem fituhlutfall þátttakenda var því minna hreyfðu þeir sig . Bæði 9 og 15 ára drengir hreyfa sig meira og hafa meira þrek en jafngamlar stúlkur . Athyglisvert er að þegar ferill ofþyngdar hjá börnum er skoðaður afturvirkt kemur í ljós að 51% barna sem eru of þung við 6 ára aldur eru það einnig við 15 ára aldur . Meðalþyngd barna er að aukast því að við 9 ára aldur voru börn fædd 1994 0,5 kg þyngri en börn fædd 1988 og að sama skapi eru tvöfalt fleiri börn skilgreind sem of feit í 1994 - árganginum , bæði við 6 og 9 ára aldur . Hlutfall orkuefna í fæði barnanna var að jafnaði samkvæmt ráðleggingum , að undanskildum viðbættum sykri og mettaðri fitu sem voru hærri og neyslu mjúkrar fitu og trefjaefna sem var lægri en ráðlagt er . Ávaxta - og grænmetisneysla var lítil og hið sama gildir um fiskneyslu en hún var að meðaltali um 30 grömm á dag . Meðalneysla sætra drykkja var um hálfur lítri á dag og um 40% sykurs í fæði barnanna komu úr sætum drykkjum . Of þungir 9 ára drengir borðuðu meira magn af mat , sælgæti , sætum drykkjum og kjötvörum en drukku minna af mjólk en jafnaldrar þeirra í kjörþyngd . Of þungar 9 ára ára stúlkur og 15 ára drengir greindu sig ekki frá jafnöldrum sínum í orkuinntöku . Íþróttaiðkun íslenskra barna og unglinga er algeng . Fleiri börn hreyfa sig og taka þátt í íþróttum innan íþróttafélaga 2003 – 2004 en 1992 . Skipuleg íþróttaiðkun er að aukast þar sem þeir sem stunda íþróttir æfa meira en áður og tengist það ýmsum þáttum í umhverfi íþróttanna . En þrátt fyrir aukna þátttöku í íþróttum og hreyfingu eru ýmsir kyrrsetuþættir orðnir fyrirferðarmiklir í lífi ungs fólks og piltar eyða meiri tíma í tölvuleiki og horfa meira á sjónvarp en stúlkur . Þessar rannsóknarniðurstöður gefa til kynna að offita Íslenskra barna sé mjög alvarlegt heilbrigðisvandamál , sérstaklega vegna þess að ástæður aukins hreyfingarleysis og offitu barna eru ekki alveg augljósar . Fullyrða má að offituvandinn eigi rætur sínar að rekja til þeirra miklu samfélags - og menningarlegu breytinga sem orðið hafa á undanförnum árum í vestrænum nútímaþjóðfélögum . Í ljósi þess verður í framtíðinni að gripa til markvissra samfélagslegra aðgerða til að draga úr mætti þess offituhvetjandi umhverfis sem fólk á Íslandi býr við . Aðgerðaáætlanir verða því að stefna að bættu mæðra - og ungbarnaeftirliti , auknu vægi hreyfingar í skólastarfi leik - , grunn - og framhaldsskóla , sem og að tryggja að í skólum sé í boði hollur og næringaríkur matur . Nauðsynlegt er að efla vitund og ábyrgð foreldra á mikilvægi hreyfingar og hollu og réttu mataræði fyrir alla í fjölskyldunni . Auka þarf fjölbreytileika íþróttastarfs á vegum íþróttafélaga þannig að starfið höfði til fleiri einstaklinga og tryggja verður að börn yngri en 10 ára hafi frían aðgang að íþróttaþjálfun . Mikilvægt er að sveitarfélög tryggi að góðir leikvellir , sparkvellir , útivistarsvæði , hjólastígar og önnur opin svæði séu til staðar . Að lokum er afar brýnt að stjórnvöld marki skýrari stefnu varðandi aðgerðir og að í framtíðinni verði meiri fjármunum veitt til rannsókna á þessu fræðasviði .